Samtidigt med de nye tal gør Sundhedsstyrelsen status over coronaepidemiens første bølge. Her understreger direktør i Sundhedsstyrelsen, Søren Brostrøm, at man forventer en fortsat stigning i antallet af syge og svært syge.

Dermed skal man også forvente en stigning af indlæggelser på sygehusene, herunder også af personer, der har behov for behandling på intensivafdelingerne.

Sundhedsstyrelsen har udarbejdet en vurdering af behovet for intensiv kapacitet og respiratorbehandling. Det forventede behov er vurderet ud fra epidemierne i Kina og Italien, skriver Sundhedsstyrelsen i en pressemeddelelse.

- På epidemiens top vil det blive meget vanskeligt at sikre opretholdelse af den samme høje kvalitet og standard i intensiv behandling, som vi ellers har i Danmark. Vi må forvente en række udfordringer, som ikke kun handler om senge- eller respiratorkapacitet samt lagre af lægemidler og medicinsk udstyr, men i meget høj grad vil handle om, at der er tilstrækkeligt med personaleressourcer og –kompetencer, siger direktør i Sundhedsstyrelsen, Søren Brostrøm, der understreger, at som epidemien udvikler sig, så kan der godt vise sig store forskelle i smittemønster og kapacitetsbehov på tværs af Danmark.